የውጭ ጉዳይ ሚኒስትር ዶክተር ቴድሮስ ኢትዮጵያውያን ከሳዑዲ በሚመለሱበት ዙሪያ ከሀይማኖት መሪዎች ጋር ተወያዩ
አዲስ አበባ ፣ ህዳር 19/ 2006 (ዋኢማ) – የኢፌዴሪ የውጭ ጉዳይ ሚኒስትር ዶክተር ቴድሮስ አድሃኖም በሳዑዲ አረቢያ የሚኖሩ ኢትዮጵያውያን በሚገኙበት ሁኔታና የመኖሪያ እና  የስራ ፈቃድ የሌላቸውን ወደ አገራቸው በመመለሱ ዙሪያ ትላንት ከተለያዩ ሀይማኖት መሪዎች ጋር ተወያዩ።በውይይቱ ላይም የውጭ ጉዳይ ሚኒሰትሩ በሳዑዲ  ስላሉትም ሆነ መቆየት የማይችሉትን  የመመለሱን ስራ  በተመለከተ ማብራሪያ ሰጥተዋል።ፍላጎት ያላቸውን ኢትዮጵያውያንን በሙሉ ወደ አገራቸው ለመመለስ መንግስት ቁርጠኛ  አቋም እንዳለውና ለዚህም የአጭርና ረዥም  ጊዜ እቅድ ማውጣቱን ተናግረዋል።የሀይማኖት አባቶቹም መንግስት እያደረገ ያለውን ጥረት በማድነቅ  ለተመላሽ ኢትዮጵያውያኑ መንፈሳዊና ስነ ልቦናዊ ድጋፍ ለማድረግ ዝግጁ መሆናቸውን  አረጋግጠዋል።ከተመለሱ በኋላም ከህብረተሰቡ ጋር በማቀላቀሉ ሂደት የሀይማኖት መሪዎቹ  የበኩላቸውን ሚና  ለመጫወት ነው ቃል የገቡት።ዶክተር ቴድሮስ በበኩላቸው ዜጎችም ሆኑ የሀይማኖት ተቋማቱ  ተመላሽ  ኢትዮጵውያኑን ለማገዝ የሚያደርጉትን ጥረት ሚኒስቴር መስሪያ ቤታቸው ድጋፉን እንደሚሰጥ ነው ያመለከቱት።ለዚህም ሲባል ኢትዮጵያውኑን ለማቋቋም ተንቀሳቃሽ የባንክ ሂሳብ ቁጥር መከፈቱን  አመልክተዋል ።በሳዑዲ አረቢያ የመኖሪያና መስሪያ  ፈቃድ ያልያዙ ኢትዮጵውያንን የማስመለሱ  ስራ  የቀጠለ ሲሆን፥ እስካሁን ከ50 ሺህ የሚበልጡ ለሀገራቸው በቅተዋል።ቁጥሩ ምናልባትም እስከ 80 ሺህ ሊደርስ እንደሚችል የተገመተ ሲሆን፥ በተቻለ ፍጥነት ለአገራቸው ለማብቃትም በቀን ከ10 እስከ 12 የሚደርሱ የአውሮፕላን በረራዎች እየተደረጉ መሆኑን የውጭ ጉዳይ ሚኒስቴር ገልጿል። (ኤፍ ቢ ሲ)